Stefan Cvetković, novinar iz Bele Crkve, obratio se javnosti tvrdeći da su ga tri osobe otele u sredu uveče, od kojih je jedna imala oružje i značku koja je podsećala na policijsku, dodavši da nije bio tučen niti maltretiran.

Izvor: N1

Kako je objasnio, osoba s oružjem nije imala masku, dok su ostali bili pod maskama i odveli ga u automobil: "Lice koje spremno izlazi ispred mene drži pištolj. Ja stojim gledam. S druge strane lice da nečim na glalvi dolazi, ja otvaram vrata on me hvata i izvlači napolje".

"Nema borbe, nema razgovora. U jednom trenutku zvoni telefon i iz mog džepa jedan od njih vadi telefon i stavlja na uvo, otaljavam razgovor sa prijateljem. Prebacuju me u drugo vozilo koje ima klizeća vrata i koje se zaustavlja na peščani teren", priča Cvetković.

On smatra da su ga prevezli na lokaciju koja se nalazi u Beloj Crkvi.

Nakon ulaska u prostoriju, kaže Cvetković, jedna od osoba pitala ga je: Da li si svestan šta radiš?

"Akcenat mi deluje kao slovenački", kaže on i dodaje da je tokom boravka u prostoriji čuo nadletanje helikoptera.

Kapuljaču koja mi je bila na glavi daću jednoj stranoj ambasadi, tražiću međunarodnu istragu.

Posle nekog vremena Cvetković kaže da su ga otmičari pitali gde žele da ga odvedu.

"Ostavili su me blizu mesta gde sam tražio. Tražili su da pet minuta ne skidam kapuljaču ako želim da živim", kaže on.

Cvetković naglašava da ga policija nije pronašla već da je on pozvao policijskog službenika čiji broj zna napamet.

"Dolazi za minut i u vozilu MUP-a me dovoze do SIV-a, u kabinet (državne sekretarke u MUP) Dijane Hrkalović. Tu su bili ljudi, kako su rekli, koji su radili na slučaju. Razgovarali su sa mnom četiri, pet sati, ponašanje svih je bilo profesionalno", kaže on

Pao sam na poligrafu na pitanju da li radim za stranu službu.

Dodaje da ga je pregledala ekipa Hitne pomoći i da mu je data hrana, a da je posle odveden na Vojno-medicinsku akademiju gde ga, kako kaže, smeštaju u apartmanski deo.

"Rečeno mi je da bi zbog istrage i zdravstvenog stanja bilo bolje da tu ostanem neko vreme.", kaže Cvetković i dodaje da se u međuvremenu čuo sa ocem.

Na konferenciji je pokazao kesu, u kojoj je, kako tvrdi kapa. "Ovo je kapa odnosno tkanina koja mi je navučena. I ovo ću dati jednoj stranoj ambasadi, jer mi je namera, pre svega zbog bezbednosti novinara, da tražim međunarodnu istragu vezanu za ovo".

Dok čeka poziv tužioca, pred punim Medija centrom, navodno je pokušao sam da ga pozove. Čuje se da je dobio govornu poštu na broju koji je pozvao. "Isključio se. Ujedno sam hteo da ostvarim kontakt sa nih i vidim da li je možda trebalo u ovom trenutku da se pojavim u vršačkom tužilaštvui da ga obavestim da sam dostupan za sve što je potrebno državnim organima", rekao je.

Cvetković je rekao da od ponedeljka uveče ima policijsko obezbeđenje 24 sata, a na početku konferencije se zahvalio celokupnoj javnosti, kao i strukovnim udruženjima i kolegama.

On je odbacio mogućnost da je policija sarađivala sa njegovim navodnim otmičarima, ali da misli da u Srbiji postoji više otuđenih centara moći, od kojih neko možda ima svoje ljude unutar sistema.

Cvetković je rekao da pokušava da spreči upliv politike u taj slučaj i rekao da treba da bude sramota sve one koji su pokušali da zloupotrebe taj događaj.